钦定古今图书集成/理学汇编/文学典/第078卷 > 张耒
## 钦定古今图书集成/理学汇编/文学典/第078卷 > 张耒

按《宋史文苑传》，“耒字文潜，楚州淮阴人。幼颖异，十三
岁能为文，十七时作《函关赋》，已传人口。游学于陈，学
官苏辙爱之，因得从轼游。轼亦深知之，称其文汪洋
冲澹，有一倡三叹之声。弱冠第进士，历临淮主簿、寿
安尉、咸平县丞，入为太学录。范纯仁以馆阁荐，试秘
书省正字、著作佐郎、秘书丞、著作郎、史馆检讨。居三”
馆八年，顾义自守，泊如也。擢起居舍人。绍圣初，请郡，
以直龙图阁知润州。坐党籍，徙宣州，谪监黄州酒税，
徙复州。徽宗立，起为通判黄州、知兖州，召为太常少
卿。甫数月，复出知颍州、汝州。崇宁初，复坐党籍落职，
主管明道宫。初，耒在颍，闻苏轼讣，为举哀行服，言者
以为言，遂贬房州别驾，安置于黄。五年得自便，居陈
州。耒仪观甚伟，有雄才，笔力绝健，于骚词尤长。时二
苏及黄庭坚、晁补之辈相继殁，耒独存。士人就学者
众，分日载酒殽饮食之。诲人作文，以理为主。尝著论
云：“自《六经》以下，至于诸子百氏，骚人辩士论述，大抵
皆将以为寓理之具也。”故学文之端，急于明理。如知
文而不务理，求文之“工，世未尝有也。夫决水于江河、
淮海也，顺道而行，滔滔汨汨，日夜不止，冲砥柱，绝吕
梁，放于江湖而纳之海。其舒为沦涟，鼓为波涛，激之
为风飙，怒之为雷霆，蛟龙鱼鳖，喷薄出没，是水之奇
变也。水之初岂若是哉？顺道而决之，因其所遇而变
生焉。沟渎东决而西竭，下满而上虚，日夜激之，欲见
其奇，彼其所至者，蛙蛭之玩耳。江河淮海之水，理达
之文也，不求奇而奇至矣。激沟渎而求水之奇，此无
见于理，而欲以言语句读为奇，反复咀嚼，卒亦无有，
文之陋也。”学者以为至言。作诗晚岁亦务平淡，效白
居易体，而乐府效张籍。久于投闲，家益贫，郡守翟汝
文欲为买公田，谢不取。晚监南岳庙，主管崇福宫。卒，
年六十一。建炎初，赠集英殿修撰。